- Yozwè
- <
- 3
- >

3
Amarheganyo g’okuyikira
1 Yozwè erhi abà amazûka lubungubungu, arhenga aha Shitimu na bene Israheli boshi; bahika oku Yordani, balâla aho embere ly’okuyikira. 2 Enyuma za nsiku isharhu, abagula bagera omu cihando coshi, 3 Bajà bahâna eri irhegeko oku lubaga, mpu: «Hano mubona omucîmba gw’amalaganyo ga Nyakasane, Nyamuzinda winyu, gwamabarhulwa n’abadâhwa bene Levi, ninyu mwanayimuka aha muli mugushimbe. 4 Ci konene ekarhî kâgo ninyu kukwânîne habè makoro bihumbi bibiri, murhahîra mukaguyegêra, lyo mumanya bwinjà enjira mwakulikira, bulya murhasagigera muli eyo njira». 5 Yozwè anacibwîra olubaga, erhi: «Mucîcêse*3, 5 Muciyumanyanye: mubè bimâna: Yoz 7, 13; Mib 11, 18; 1 Sam 16, 5; 1 Nga 15, 12., bulya irhondo Nyakasane ajira ebirhangâzo ekarhî kinyu». 6 Oku bundi Yozwè anacibwîra n’abadâhwa, erhi: «Mubarhule omucîmba gw’amalaganyo mushokolere olubaga». Banacibarhula omucîmba gw’amalaganyo, banacilîkûla, bashokolera olubaga.
Amahano mazinda
7 Nyakasane anacibwîra Yozwè, erhi: «Kurheng’ene, narhondêra okukuhêka irenge embere za bene Israheli boshi, lyo bamanya oku nka kulya nali na Mûsa kwo nnandi haguma nâwe†3, 7 Kwo nandi haguma na nâwe: Lush 20, 1. 3, 10: Nie Nyamuzinda ozîne: Lush 5, 26; 4, 38; Lub 34, 9.». 8 Woyo ohâne eli irhegeko oku badâhwa babarhwîre omucîmba gw’amalaganyo erhi: «Hano muhika aha mîshi ga Yordani, munayishiyimanga muli Yordani». 9 Yozwè anacibwîra bene Israheli erhi: «Muyêgêre, muyumve ebinwa bya Nyakasane Nyamuzinda winyu». 10 «Lolagi eci mwamanyirakwo oku Nyamuzinda ozîne ali ekarhî kinyu n’oku akungusha loshi embere zinyu, Abanyakanani, Abahititi, Abahiviti, Abapereziti, Abagirgashiti, Abanyamoreni, n’Abayebuseni. 11 Lolagi oku omucîmba gw’amalaganyo ga Nyamuzinda w’igulu lyoshi gukola gwagera embere zinyu muli Yordani. 12 Murhôlage buno bantu ikumi na babiri omu bene Israheli, ngasi mulala muntu muguma. 13 Na hano abadâhwa babarhwîre omucîmba gw’amalaganyo ga Nyakasane, Nyamuzinda w’igulu lyoshi, bahira okugulu ntya omu mîshi ga Yordani, amîshi ga Yordani ganagabanyika‡3, 13 Amîshi ga Yordani ganagabanyika: Lul 74, 15; 114, 3. Omucîmba gw’amalaganyo ga Nyakasane: Isanduku lyàlimwo amabuye mayandikekwo amarhegeko ikumi ga Nnâmahanga., agahulula kurhenga enyanya ganayimanga bunya cirimbirimbi».
Okuyikira olwîshi lunene
14 Olubaga erhi lurhenga omu mahêma galo mpu bajagiyikira Yordani, erhi abadâhwa bâli babarhwîre omucîmba gw’amalaganyo babà bakola bali embere z’olubaga. 15 Erhi abâli babarhwîre omucîmba bahika oku Yordani, n’erhi amagulu g’abadâhwa bali babarhwîre omucîmba garhogera omu mîshi, oku burhambi. -Bulya Yordani anakazimirira ebikunguzo byâge byoshi omu mango goshi g’okusârûla emyâka- 16 Lêro obwo amîshi gahulula kurhenga enyanya, gayimanga, gajira ecirimbirimbi cigali hantu hanene bwenêne, hôfi n’olugo lwa Adama, oluli aha burhambi bwa Sortani; nago agakazagibungulukira ebwa nyanja y’Araba, yo nyanja y’omunyu, ago mîshi gahuba goshi. N’olubaga lwayikirira aha ishiriza lya Yeriko. 17 Abadâhwa bali babarhwîre omucîmba gw’amalaganyo ga Nyakasane, bayimanga ahantu hûmuhûmu§3, 17 Olubaga lwakaziyikira n’amagulu burhajoma: Lub 14, 22; Lul 66, 6. omu karhî ka Yordani, nalwo olubaga ago mango lwakaziyikira n’amagulu burhajoma, kuhika ishanja lyoshi lyayûsa lyayikira Yordani.

- Yozwè
- <
- 3
- >

*3:5 3, 5 Muciyumanyanye: mubè bimâna: Yoz 7, 13; Mib 11, 18; 1 Sam 16, 5; 1 Nga 15, 12.

†3:7 3, 7 Kwo nandi haguma na nâwe: Lush 20, 1. 3, 10: Nie Nyamuzinda ozîne: Lush 5, 26; 4, 38; Lub 34, 9.

‡3:13 3, 13 Amîshi ga Yordani ganagabanyika: Lul 74, 15; 114, 3. Omucîmba gw’amalaganyo ga Nyakasane: Isanduku lyàlimwo amabuye mayandikekwo amarhegeko ikumi ga Nnâmahanga.

§3:17 3, 17 Olubaga lwakaziyikira n’amagulu burhajoma: Lub 14, 22; Lul 66, 6.

© 2024 BMKLB