- YOWANE
- <
- 3
- >

3
Yezu ayigîriza Nikodemu
1 Hàli mulume muguma w’omu Bafarizeyi, izîno lyâge Nikodemu, muguma omu bagula b’Abayahudi. 2 Anacijà emwa Yezu budufu, amubwîra, erhi: «Rabi, rhumanyire oku we Mwigîriza warhumagwa na Nnâmahanga; ntâye wankajira ebisômerîne odwîrhe wajira nka Nyamuzinda arhali bo naye». 3 Yezu amushuza, erhi: «Okuli, okuli, nkubwîzire, ntâye wankabona Obwâmi bwa Nyamuzinda nka arhashubir’iburhwa buhyâhya». 4 Nikodemu amubwîra, erhi: «Kurhi omuntu akaciburhwa anakola mushosi?» 5 Yezu amushuza, erhi: «Okuli, okuli, nkubwîzire, ntâye wankajà omu Bwâmi bwa Nyamuzinda nka arhashubir’iburhwa omu mîshi na muli Mûka Mutagatîfu*3, 5 Okuburhwa omu mîshi na muli Mûka Mutagatîfu kwo kubatizibwa. Nka kulyâla ntâye wankamanya kurhi empûsi egenda, ntyo ntêye wankayumva enjira za Mûka Mutagatîfu. Co cirhuma abantu bahêkwa na Mûka Mutagatîfu, kanji barhayumvibwa n’abandi bantu. Ciru hali abatagatîfu bakâg’iderhwa basirhe, bulya ebijiro byâbo birhàli nka bya bandi bantu. 6 “Eciburhwa n’omubiri guli mubiri, n’eciburhwa na Mûka guli mûka”. 7 “Orhasômeragwa obwenge nkubwîzire, nti”: “Kukwânîne okuburhwa buhyâhya”. 8 “Empûsi olunda esîmire lwo enahûkiza: onayumve omuhûsi gwâyo, ci orhîshi emunda yarhenga erhi emunda yajà. Kwo n’okwo ngasi yêshi oburhwa na Mûka”»†3, 8 Arhali byâge byâge Kristu aderha; aderha ebi arhenzagya emw’Îshe. . 9 Naye Nikodemu, erhi: «Kurhi okwo kwankahashikana?» 10 Yezu amushuza, erhi: «Kàli oli muyigîriza omu Israheli, wanagal’ihaba ebyo? 11 “Okuli, okuli, nkubwîre, ebi rhuyishi byo rhuderha, n’ebi rhwabwîne byo rhunywêra akasheba, ci murhayêmêra obuhamîrizi bwîrhu”. 12 “Akabà murhayêmîri nka nammubwîra eby’en’igulu, kurhi mwa nkayêmêra nkola nammubwîra eby’empingu”? 13 “Ntâye wayinamukire empingu aha nyuma z’olya wahonaga empingu, Mwene-omuntu ôbà empingu”»‡3, 13 Omu bantu boshi, Yezu, Mwêne -Omuntu, kwo acîderha, yêne wankamanya eby’empingu, bulya ye wayihubukaga..
14 «Kulyâla Mûsa amanikaga enjoka omu irungu, ntyo, kukwânîne Mwene-omuntu ayinamulwe, 15 “lyo ngasi yêshi omuyêmîre abona obuzîne bw’ensiku n’amango”. 16 “Nêci, Nnâmahanga azigîre igulu, kuhika abâna Omugala cûsha, mpu ngasi yêshi wâmuyêmêra alek’ihera, ci abone obuzîne bw’ensiku n’amango”. 17 “Bulya Nyamuzinda arharhumaga Omugala en’igulu mpu ayish’ihana igulu, ci mpu lyo aciza igulu”. 18 “Ngasi omuyêmîre, arhahanwa; ci orhamuyêmîri, mîra olwâge lwatûbagwa, bulya arhayêmêraga izîno lya Mugala cûsha wa Nnâmahanga”§3, 18 Owalonza obucire, kukwânîne abulongeze kuli Kristu, omu kuyêmêra Yezu wafâga oku musalaba.. 19 “Nalwo olubanja lw’olu: obulangashane bwayishire en’igulu, n’abantu bagal’isîma omwizimya ahâli h’obulangashane, bulya ebijiro byâbo byàli bibî”. 20 “Nêci, ngasi yêshi ojira ebibî, erhi kushomba ashomba obulangashane arhanajà ahâli obulangashane, lyo ebijiro byâge birhamanyibwa”. 21 “Ojira okushingânîne yêhe, anajè ahalangala, lyo babona oku ebijiro byâge Nyamuzinda abijirira”».
Obuhamîrize bwa Yowane buzinda
22 Enyuma ly’ebyo, Yezu ajà bo n’abaganda bâge omu cihugo c’e Yudeya; ajirayo nsiku haguma nabo, anakabatiza. 23 Naye Yowane erhi adwîrhe abatiza e Heno*3, 23 Heno abà omu lubanda lwa Yordani., hôfi h’e Salimi, bulya amîshi galiyo manji, n’abantu bakayish’ibatizibwa. 24 Erhi Yowane arhacishwêkwa obwo. 25 Hanacizûka akadali ekarhî k’abaganda ba Yowane n’Omuyahudi oku kucishuka†3, 25 Nkaba ako kadali kàli kayêrekîre obubatizo.. 26 Bajà emwa Yowane, bamubwîra, mpu: «Rabi, olya wali naye ishiriza lya Yordani, olya wahamîririzagya, naye akola adwîrhe abatiza, n’abantu boshi badwîrhe bamushimba!» 27 Yowane anacishuza, erhi: «Ntâco omuntu ankacîhà nka cirhamuhirwi kurhenga enyanya. 28 “Mwene muli bahamîrizi bâni kulya naderhaga, nti”: “Arhali nie Kristu, ci ntumirwe nti mmushokolere”: 29 “Ogwêrhe omuhya erhi muhya-mulume; ci omwîra w’omuhya-mulume, omuyimangira n’okumuyumva, anasîme akayumva izù ly’omu hya-mulume”. “Ogwo gwo mwishingo gwâni, na buno gukola guli mwimâna”. 30 “Kukwânîne agandâze, nâni ncifunye”. 31 “Owarhenga enyanya akulire boshi”; “naye owa hano igulu anali w’en’igulu”, “n’ebyaderha binali by’en’igulu”. “Owarhenga empingu alushire boshi”. 32 “Eby’abwîne n’eby’ayumvîrhe byo ahamîriza; ci ntâye oyêmêra obuhamîrizi bwâge”. 33 “Oyêmêra obuhamîrizi bwâge ayêrekana oku Nyamuzinda aderha okunali”. 34 “Oyu Nyamuzinda arhumaga, binwa bya Nyamuzinda aderha, bulya Nyamuzinda nka ahâna Mûka Mutagatîfu arhagera”. 35 “Nnâmahanga-Îshe asîma Omugala, anahizire byoshi omu maboko gâge”. 36 “Oyêmêra Omugala, agwêrhe obuzîne bw’ensiku n’amango; olahîre okuyêmêra Omugala, arhakabona akalamo, ci obukunizi bwa Nyamuzinda bwâmumananakwo”».

- YOWANE
- <
- 3
- >

*3:5 3, 5 Okuburhwa omu mîshi na muli Mûka Mutagatîfu kwo kubatizibwa. Nka kulyâla ntâye wankamanya kurhi empûsi egenda, ntyo ntêye wankayumva enjira za Mûka Mutagatîfu. Co cirhuma abantu bahêkwa na Mûka Mutagatîfu, kanji barhayumvibwa n’abandi bantu. Ciru hali abatagatîfu bakâg’iderhwa basirhe, bulya ebijiro byâbo birhàli nka bya bandi bantu

†3:8 3, 8 Arhali byâge byâge Kristu aderha; aderha ebi arhenzagya emw’Îshe.

‡3:13 3, 13 Omu bantu boshi, Yezu, Mwêne -Omuntu, kwo acîderha, yêne wankamanya eby’empingu, bulya ye wayihubukaga.

§3:18 3, 18 Owalonza obucire, kukwânîne abulongeze kuli Kristu, omu kuyêmêra Yezu wafâga oku musalaba.

*3:23 3, 23 Heno abà omu lubanda lwa Yordani.

†3:25 3, 25 Nkaba ako kadali kàli kayêrekîre obubatizo.

© 2024 BMKLB